ПщафIэхэм я щIэныгъэм хагъахъуэ
ЕджапIэхэмрэ сабий садхэмрэ къэуат зыщIэлъ шхыныгъуэмкIэ къызэгъэпэщыным теухуауэ къащта программэм ипкъ иткIэ, Къэбэрдей-Балъкъэр къэрал мэкъумэш университетым ерыскъыпхъэ гъэхьэзырыпхъэхэмкIэ и къудамэм щекIуэкIащ пщафIэхэм я щIэныгъэм щыхагъахъуэ курсхэр.
Егъэджэныгъэхэм я къалэн нэхъыщхьэу щытар щIэблэм я узыншагъэр егъэфIэкIуэнырщ. Абы папщIэ цIыкIухэм ерыскъы къабзэрэ къэуат зыщIэлърэ яIэрыхьэн хуейщ. Ди жагъуэ зэрыхъущи, нобэкIэ а Iуэхум хуащI гулъытэм кIэрыхуу хуежьащ. Ар нэхъри нэрылъагъу къыпщащI сабийхэм я узыншагъэр кIуэ пэтми зэрекIакIуэм. Абыхэм махуэ псор школхэмрэ сабий садхэмрэ зэрыщагъакIуэр къэплъытэмэ, а IэнатIэхэм я пщафIэхэм я къалэнымрэ яхь жэуаплыныгъэмрэ зэрыиныр езыхэм къагурыIуэжу щытыпхъэщ.
Сыхьэт 72-м тещIыхьа курсхэр кафедрэм и лэжьакIуэ Iэзэхэм ирагъэкIуэкIащ. Теориерэ практикэу ягуэша дерсхэр хуэунэтIат шхапIэхэм къыщагъэсэбэп иджырей IэмэпсымэщIэхэм, къабзагъэм, пщэфIэкIэ Iэмалхэм, калькуляцэ хуэIухуэщIэхэм. Псом хуэмыдэу курсхэм нэхъ хэкъузауэ щаджащ ерыскъыхэкIхэр зэрагъэжьэн, зэрагъэвэн хуей мардэхэр.
Шэрэдж Дисэ.
